Jekk taħdem mid-dar huwa tajjeb li tkun taf…
Minn Marzu 'l hawn, ir-rutina ta' bosta minna sfat milquta bħal leħħa ta' berqa. Mil-lejl għan-nhar, fost l-oħrajn, bosta Maltin u Għawdxin spiċċaw jaħdmu mid-dar kif setgħu. Minkejja l-fatt li wħud għoġobhom ix-xogħol li jistgħu jkomplu jaqilgħu l-ħobża ta' kuljum mingħajr ma joqogħdu jinqalgħu, tajjeb li dak li jkun ikun mgħarraf x'għandu jagħmel biex ma jpoġġix lilu nnifsu fil-periklu. F'filmat maħdum minn Cyber Security Malta fi ħdan l-Aġenzija tal-Gvern għat-Teknoloġija tal-Informatika, il-MITA, inġibdet l-attenzjoni għall-fatt li min jaħdem mid-dar x'aktarx li jkollu aċċess għal riżorsi li jinsabu fuq sistemi fi ħdan il-post tax-xogħol. Sabiex dan l-aċċess ikun possibbli, spiss jintużaw il-VPN, il- cloud storage jew web portals magħmulin apposta. Huwa kruċjali li l-installazzjoni ta' dawn it-tip ta' programmi ssir b'mod professjonali minn persuni li huma kompetenti. Sigurtà, li tiżdied ġmielha bl-użu tat- two-factor authentication , jiġifieri meta lil hinn mill- password dak li jkun jirċievi sms li permezz tiegħu jkun qed jawtentika għal darba darbtejn. F'dan l-isfond, min iħaddem għandu jfassal għadd ta' linji gwida biex iservu bħala punt ta' referenza għall-impjegati kollha sabiex ikunu jistgħu jaħdmu mid-dar b'rashom mistrieħa. Kumpanija għandha tipprovdi wkoll sapport biex min jiġi f'dubju jkun jista' jirrikorri għall-għajnuna.